Kina bi u sljedećih pet godina po nacionalnom bogatstvu mogla preteći Japan
Prema istraživanju Credit Suisse, bogatstvo je velikim dijelom posljedica mnogoljudnosti - godišnji dohodak po stanovniku iznosi $3800
Ako se zbroji novčana vrijednost svih kućanstava u zemlji, nacionalno bogatstvo Kine dostiže 16 i pol bilijuna, američko je 55 bilijuna a japansko 21 bilijun. Jedno švicarsko izvješće navodi da bi u sljedećih pet godina Kina mogla preteći Japan i postati po bogatstvu druga zemlja svijeta, iza Sjedinjenih Država. Još samo prije deset godina, Kina je bila sedma po bogatstvu među zemljama svijeta. Ako se zbroji novčana vrijednost svih kućanstava u zemlji, nacionalno bogatstvo Kine dostiže 16 i pol bilijuna, američko je 55 bilijuna a japansko 21 bilijun. No, Kina svoju visoku poziciju duguje najviše činjenici što je ta zemlja bez konkurencije po broju stanovnika. Ako se gleda dohodak po stanovniku, Kina je još uvijek zemlja u razvoju i razmjerno siromašna – Kinez u prosjeku godišnje zaradi manje od 3800 dolara. No, s većim bogatstvom počet će se i mijenjati način trošenja novca – izdaci za hranu i odjeću postajat će razmjerno manji, a povećavat će se troškovi za obrazovanje, zdravstvo i slobodno vrijeme. Prema izvješću švicarske firme Credit Suisse, oko polovica od tisuću svjetskih milijardera živi u Sjevernoj Americi. No, u prosjeku gledano, najbogatiji su Švicarci i Norvežani – svaki je odrasli Švicarac 'vrijedan' više od 372 tisuće dolara, a Norvežanin više od 326 tisuća. Po svojoj ukupnoj vrijednosti zaduženost američkih domaćinstava najveća je – 14 bilijuna dolara, no Danci i Švicarci su – u prosjeku – više zaduženi od Amerikanaca. Vrijednost, odnosno bogatstvo kućanstva definira se vrijednošću nekretnine i investicijama obitelji, a od te svote oduzimaju se dugovi domaćinstva i hipoteka na dom.